Imtella' Frar 1, 2021 - Aġġornata 2 Ta' Frar, 2021 10:59am Rapport: Liam Carter Mis-summit ta' Bush u Gorbachev f'dik il-ġurnata ta' maltemp sal-evekwazzjoni mill-Libja fl-2011… din il-blata f'nofs il-Mediterran għal aktar minn darba sabet ruħha fiċ-ċentru ta' kwistjonijiet bi pressjonijiet ġeo-politiċi kbar. Fl-isfond ta' dawn l-avvenimenti hemm il-ħidma kontinwa tal-membri tal-korp diplomatiku Malti li ħafna drabi jaħdem 'l bogħod minn art twelidu. Ir-Rappreżentant Permanenti ta' Malta għall-Unjoni Ewropea, Marlene Bonnici li ilha mid-disgħinijiet sservi fil-korp diplomatiku rrimarkat ma' Television Malta li l-ħidma fid-diplomazija hija stil ta' ħajja. "Filgħodu nieħu pjaċir għax jisbaħ. Għalkemm għandna kollegi li jservu f'kundizzjonijiet diffiċli. Hija karriera li tgħix ghaliha u għandek bżonn ħafna sapport mill-familja tiegħek għax il-ħinijiet huma twal, mhux dejjem il-ħinijiet normali tal-ħin tax-xogħol u tagħtik sodifazzjon kbir għaliex qed tirraprezenta lil pajjizek u kulħadd qed iħares lejk bħala Malta," qaltilna l-ambaxxatriċi. L-ambaxxatriċi Bonnici li bdiet il-karriera tagħha fid-dipolmazija wara li lestiet l-istudji universitarji tagħha ħeġġet liż-żagħżagħ biex jimirħu f'dan is-settur. Fil-fatt il-Ministeru għall-Affarijiet Barranin u Ewropej għadu kif ippublika sejħa għall-inġaġġ ta' membri ġodda f'dan il-korp. "Għandna sejħa, li permezz tagħha nkunu lesti noffru opportunitajiet kemm fir-Rapreżentanza tagħna fi New York kif ukoll f'missjonijiet oħrajn. Dan ikun l-ewwel pass biex jingħaqad fil-korp diplomatiku imbagħad ikun jista' jaħtaf dawk l-opprunitajiet li jaslu biex Malta jkollha raprezentanza aħjar," saħaq is-Segretarju Permanenti fi ħdan il-Ministeru tal-Affarijiet Barranin, Christopher Cutajar. Intant fi tmiem il-ġimgħa li għaddiet l-ambaxxaturi tar-Repubblika ta' Malta tlaqqaw b'mod virtwali għal-laqgħa annwali tal-korp diplomatiku. Il-Ministru għall-Affarijiet Barranin u Ewropej Evarist Bartolo sostna li jekk il-pajjiż jimxix 'il quddiem jew lura jiddependi ħafna mis-sens ta' dover, imħabba u rispett lejn pajjiżna. Saħaq li kieku fis-sekli li għaddew ma kellniex Maltin li ħolmu li jkollna stat sovran li jmexxi lilu nnifsu, kieku Malta hija biss gżira oħra fil-Mediterran u mhux stat sovran, indipendenti, ħieles, newtrali u membru sħiħ tal-Unjoni Ewropea. Fid-diskors lill-ambaxxaturi, il-President George Vella enfasizza l-irwol importanti li għandhom il-membri tal-korp diplomatiku fil-fora Ewropej. Semma kif żvilupp kruċjali għal pajjiżna, huwa Brexit u l-konsegwenzi li dan ser iġib miegħu. Żied jgħid li Malta għandha dak kollu meħtieġ biex tkompli timmatura l-politika barranija hekk kif fil-passat tat prova li għandna nies kompetenti u preparati biex jaħdmu għall għanijiet paċifiċi li jagħmlu sens.